Qui era Còrit?
Segons la mitologia grega, Còrit (en grec antic Κόρυθος) va ser el fill del príncep Paris de Troia i la nimfa Enone.
Els reis de Troia, Príam i Hècuba, tingueren un nadó que abandonaren degut a una profecia. Aquest nen, Paris, fou adoptat per un pastor i cresqué sa i fort als vessants del Mont Ida de la regió de Frígia. Passaren els anys i el jove Paris s'enamorà de la nimfa orèada Enone, amb qui es casà i tingueren un fill que anomenaren Còrit.
Un dia, Paris fou reconegut pel rei de Troia Príam com a fill seu i convidat a viure a la ciutat de la Tròade amb la família reial. Aleshores abandonà l'esposa Enone i el fill Còrit.
Anys més tard, durant la Guerra de Troia i segons algunes versions, Còrit fou enviat per Enone a lluitar en el bàndol grec i contra el seu propi pare. També hi ha narracions que expliquen que Enone va enviar el seu fill a Troia, on va enamorar-se de la bella Helena (nova esposa del seu pare Paris) i va intentar seduir-la. Paris en veure-ho, i no reconeixent el seu propi fill, el va assassinar per gelosia.
El fill del príncep Paris de Troia i la nimfa Enone.